Trappist-1

**Trappist-1**, etiam **2MASS J23062928-0502285** nuncupatum, est stella pumilio ultrafrigida 39,5 annos luce mensos (12,1 parsec) e Sole in constellatione Aquario sita.

Anno 2015, astronomi tres planetas magnitudine simili terrestri stellam pumilionem orbitantes invenerunt. Grex, a Michaële Gillon in Universitate Leodiensi in Belgicā ductus, planetas detexit viā photometriae transitūs cum Telescopio Parvo Planetis et Planetesimalibus Transeuntibus (Anglice *Transiting Planets and Planetesimals Small Telescope*; acronymo ex verbis Anglicis *TRAPPIST*) in Observatorio La Silla in Chiliā. Die 22 Februarii anni 2017, astronomi quattuor novos exoplanetas circum Trappist-1 nuntiaverunt. Praeter TRAPPIST, hoc opus Telescopio Maximo (Anglice *Very Large Telescope*; acronymo ex verbis Anglicis *VLT*) in Monte Paranali (Hispanice *Cerro Paranal*) et Telescopio Siderali Spitzeriano (Anglice *Spitzer Space Telescope*) a NASA, apud alia, usum est et totum planetarum numerum ad septem adduxit, e quibus saltem tres, et fortasse omnes, intra zonam habitabilem sunt.

## Inventio et nomenclatura 
Stella medio in systemate anno 1999 Recognitione totius caeli duobus micrometris (Anglice *Two Micron All-Sky Survey*; acronymo ex verbis Anglicis *2MASS*) inventa est. Perscripta est in consequentem catalogum, "2MASS J23062928-0502285" designata. Numeri ad stellae ascensionem rectam et declinationem in caelo referunt et "J" refert ad Epocham Iulianam.

Systema postea a grege in Universitate Leodiensi investigatur, qui suas initiales observationes fecere utendo Telescopio Parvo Planetis et Planetesimalibus Transeuntibus-Australi (Anglice *Transiting Planets and Planetesimals Small Telescope-South*) e Septembri in Decembrem anni 2015 et sua inventa Maio anni 2016 in commentario *Nature* in lucem edidere. Robotici telescopii acronymum Anglice, TRAPPIST, in bono lumine Belgicas incepti origines ponit, denotans sicuti si esset contemplativus Trappistarum ordo religiosus (astronomi suam inventionem appositione Trappensis cervesiae a contemplativis effectae celebravere, quam magni aestimant). Quia stella primos exoplanetas hoc telescopio inventos hospitat, inventores igitur eam "Trappist-1" designavere.

Planetae designantur ordine eorum inventionis, incipiendo litterā *b* primo planetae invento, *c* secundo et sic. Tres planetae circum Trappist-1 primi inventi et *b*, *c* et *d* ordine crescentium periodorum orbitalium designati sunt, et secundus inventorum grex simili modo designatus est litteris *e* usque ad *h*.

Die 23 Februarii anni 2017, inventio animato Doogli Googlis (Anglice *Google Doogle*) a Nate Swinehart creato celebrata est.

## Stellaris proprietates 
Trappist-1 stella pumilio ultrafrigida est, cum classi spectrali M8,0 ± 0,5, quod propemodum sunt 8% massae et 11% radii Solaris et, quamquam paulum maior Iove, circa 8,4 vicibus massivior est. Temperaturam 2550 K habet et est saltem 500 annos nata (ultra hoc minimum, quod stellam iuvenem activam phasin transivisse indicat, aetas pessime limitatur propter lentissimam huius stellaris generis evolutionem). In comparatione, Sol circa 4,6 milliarda annorum natus est et temperaturam 5778 K habet.

Propter remissam luminositatem, stella usque ad 12 trilliones annorum vivere potest. Stella metallibus locuples est, cum metallicitate ([Fe/H]) 0,04 seu 109% Solaris quantitatis. Cuius luminositas 0,05% eius Solaris (), maior cuius pars infrarubro spectro emittitur.

## Systema planetarium 
Mense Februario anni 2017, astronomi huius stellae systema planetarium temperatis planetis terrestribus septem componi nuntiavere, e quibus quinque (b, c, e et g) magnitudinem similem ei Terrestri habent et duo (d et h) magnitudinem mediam inter Martianam (cum diametro circa dimidio Terrestris) et Terrestrem habent. Tres (e, f et g) in zonā habitabili orbitant. Tota intestinorum planetarum sex massa circa 0,02% massae stellae Trappist-1 est, fractio similis ei Mediceorum Siderum Iovianorum, quod forsitan similem formationis historiam suggerit.

Planetarum densitates e ~0,60 ad ~1,17 vices Terrestris (*ρ*⊕ 5,51 g/cm3) pervagantur, quod praecipue lapideas compositiones indicat. Incertitudines nimis magnae sunt ad indicandum substantialiane volatilium elementa etiam includantur, praeter casum planetae *f*, ubi valor (0,60±0,17 *ρ*⊕) strati glacialis praesentiae et/aut extensae atmosphaerae "favet".

Omnes septem stellae Trappist-1 planetae multo propiores orbitant quam Mercurius Solem orbitat; excepto Trappist-1b, orbitant longiores quam Medicea Sidera faciunt circum Iovem, sed propiores quam pleraeque externae aliae lunae Iovis. Distantia inter orbitas planetarum Trappist-1b et Trappist-1c solum 1,6 vices distantia inter Tellurem et Lunam est. Planetae prominenter in alterutrius caelis apparere debent, et in aliquibus casibus, apparentes aliquotiens maiores quam Luna in Tellure apparet. Annus proximo in planetā solum 1,5 Terrestres dies transit, sexti planetae anno solum 12,3 dies transeunte. Septimi planetae annus multo minus certus est in 20 +15−6, quia solum unicus transitus observatus est.

### Resonantia orbitalis propinqua 
Planetarum b et g orbitae fere in resonantiā sunt, relativas periodos propemodum 24/24, 24/15, 24/9, 24/6, 24/4 et 24/3 respective habentes, tenentibus proximis vicinis periodorum rationes (procedentibus foras) circiter 8/5, 5/3, 3/2, 3/2 et 4/3 (1,603, 1,672, 1,506, 1,509 et 1,342). Quod longissimam notam fere resonantium exoplanetarum catenam repraesentat et putatur evenisse ex interactionibus inter planetas cum migravere penitus in residualem discum protoplanetarium postquam formati essent initialibus maioribus in spatiis. Talis migratio versus interiora probabilitates substantialium quantitatum aquae his in mundis praesentis crevit. Propter tenuiter notam periodum orbitalem planetae h, nescitur an sit in resonantiā orbitali aliis cum planetis sex.

### Rotatio synchrona 
Omnes planetae septem probabiliter rotationem synchronam habent (latus unum omnium planetarum coram stellā stat), quod vitae incrementum illic "multo arduius" facit. Minus probabilis possibilitas est ut aliqui in resonantiā rotatoriā orbitali capi possint. Planetae cum rotatione synchronā multo magnas temperaturae dissimilitudines inter sua sempiterne illuminata diurna latera et sua sempiterne obscura nocturna latera typice habere possunt, quod fortes ventos planetas volventes efficere possunt. Meliora loca vitae prope mites crepusculares regiones inter duo latera, lineam terminatoris nuncupatas, esse posset.

### Possibiles effectūs fortium Roentgenianorum radiorum et extremae radiationis ultraviolaceae in systemate 
Bolmont et alii effectūs praedictae ultraviolaceae longinquae (FUR) et ultraviolaceae extremae (EUV/XUV) irradiationis planetarum b et c e Trappist-1 demonstravere. Quorum resultationes duos planetas fortasse tantos quam Terrestres aquae oceanos quindecim amisisse suggerunt (quamvis vera amissio minor forsitan sit), secundum eorum aquam contenta in initio. Nihilominus, satis aquae forsitan retinuere ut habitabiles maneant et planeta a longius orbitans multo minus aquae amisisse praedictus est.

Verumtamen, consequens observatorii XMM-Newton studium de Roentgenianis radiis ab Wheatley et al. factum stellam Roentgenianos radios gradū comparabili ei nostri multo maioris Solis et radiationem ultraviolaceam extremam gradū 50 vices fortiore quam eo a Bolmont et al. adsumpto emittere invenit. Auctores ut hoc significative primariam et fortasse secundariam atmosphaeras planetarum cum magnitudine simili Terrestri mutaret, quod amplificaretur zona habitabilis stellae, praedixere. Publicatio hos gradūs radiatiionis physicam hydrodynamicamque in planetariā atmosphaerā negligere et fortasse significative maioris aestimatos esse contemplavit. Extremae quidem ultraviolaceae causā amissio crassissimae ex hydrogenio helioque atmosphaerae primariae forsitan reverā habitabilitati requiri posset. Altus extremae ultraviolaceae gradus etiam exspectaretur ut fieret aquae retentio in Trappist-1d minus probabilis praedictā a Bolmont et al., quamvis in irradiatissimis planetis insidiae frigidae in polis aut in nocturnis lateribus planetarum cum rotatione synchronā manere possent.

### Planetariarum atmosphaerarum spectroscopia 
Propter relativam systematis vicinitatem et propter parvam primariarum orbitaliumque collineationum diurnos transitūs producentium magnitudines, atmosphaerae planetarum circum Trappist-1 propitii scopi investigationi de transmissionis spectroscopiā sunt.

Combinatum transmissionis spectrum planetarum Trappist-1b et Trappist-1c, Hubbleano telescopio spatiali obtentum, hydrogenio abundantem atmosphaeram sine nubibus ambobus excludit, inverisimile igitur ut extensum gasii tegmen teneant, nisi nubes sint magnis in altitudinibus. Aliae atmosphaericae structurae, ex atmosphaerā cum aquae vapore sine nubibus usque ad atmosphaeram similem Venereae, cum monotono spectro consistentes manent.

Futurae telescopiorum, sicuti JWST aut E-ELT, observationes gasium thermocepicum in atmosphaeris contentum taxare poterunt, quod permittet meliorem superficialium condicionum aestimationem. Etiam biosignaturas sicuti ozonum aut methanum in istorum planetarum atmosphaeris detegere poterunt, si vita illic adest.

### Radioelectrici signi quaesitus 
Februario anni 2017, Seth Shostak, expertus astronomus Instituti SETI effatus est: "Institutum SETI suā Instructurā Telescopiorum Allen (Anglice *Allen Telescope Array*; acronymo ex verbis Anglicis ATA) anno priore [2016] usum est ad observanda circumiecta stella Trappist-1, legens per decem billionum canalium radiophonicorum signa quaerens. Nulla transmissio detecta est, quamquam novae observationes in futurum sunt..."

## Pinacotheca 

File:Comparatio inter Solem et ultrafrigidam stellam pumilionem Trappist-1.jpg|Trappist-1 est minor (11% magnitudinem), hebetior et rubrior stella Sole.
File:Artist’s impression of the TRAPPIST-1 planetary system.jpg|Systema planetarium Trappist-1 (secundum artificiosam impressionem).
File:TRAPPIST-1 and its three planets.jpg|Tres planetae stellam Trappist-1 orbitantes (secundum artificiosam impressionem).
File:Artist’s impression of the ultracool dwarf star TRAPPIST-1 from the surface of one of its planets.jpg|Planetae Trappist-1c prospectus (secundum artificiosam impressionem).
File:Artist's view of planets transiting red dwarf star in TRAPPIST-1 system.jpg|Stellae Trappist-1 lux transgredi potest transeuntes exoplanetas ad revelandas atmosphaericas compositiones viā spectroscopiae (secundum artificiosam impressionem).

File:In Systemate Trappist-1 planetarum ex ordine imago.jpg|Systema Trappist-1 (secundum artificiosam impressionem).
File:Comparatio inter Trappist-1, Systema Solare et Medicea Sidera.jpg|Systema Trappist-1 collatum Systemati Solari; omnes septem planetae stellae Trappist-1 intra Mercurii orbitam capi possent.

File:Nitoris deminutio (astronomici transitūs) a stellā Trappist-1 per dies 20.jpg|Nitoris deminutio (astronomici transitūs) a stellā Trappist-1 per dies 20 (Septembri/Octobri, 2016; a Telescopio Siderali Spitzeriano et aliis) quia planetae septem (infra notati) stellae lucem obstant.
File:Stellae Trappist-1 hebetatio propter suos notos planetas septem.png|Stellae Trappist-1 hebetatio propter suos notos planetas septem -quo maiores planetae sunt, eo hebetantiores; quo remotiores, eo longius (a Telescopio Siderali Spitzeriano).

### Pelliculae 

File:A trip to TRAPPIST-1 and its seven planets.webm|Pellicula (00:44) –Iter e Tellure in Trappist-1 (secundum artificiosam impressionem).
File:Artist’s impression of the ultracool dwarf star TRAPPIST-1 from close to one of its planets.ogv|Pellicula (00:22) –Propinquus conspectus unius e planetis septem orbitantibus stellam Trappist-1 (secundum artificiosam impressionem).
File:PIA21427 - TRAPPIST-1 Planetary Orbits and Transits.ogg|Pellicula (01:32) –Transitūs data (secundum artificiosam impressionem).
File:PIA21468 - TRAPPIST-1 Planets - Flyaround Animation.ogg|Pellicula (01:10) – Volatus circum planetas e systemate Trappist-1 (secundum artificiosam impressionem).

## Notae 
## Bibliographia 
* Amy C. Barr, Vera Dobos, László L. Kiss (2018). "Interior Structures and Tidal Heating in the TRAPPIST-1 Planets".*arXiv* pro *Astronomy and Astrophysics*
* Kenneth Chang (22 Februarii 2017). "7 Earth-Size Planets Identified in Orbit Around a Dwarf Star". *New York Times*.
* Chuanfei Dong et al. (9 Decembris 2017). "Atmospheric escape from the TRAPPIST-1 planets and implications for habitability". *arXiv*.
* Michaël Gillon et al. (23 Februarii 2017). "Seven temperate terrestrial planets around the nearby ultracool dwarf star TRAPPIST-1". *Nature* vol. 542 pp. 456–460 Epitome
* Simon L. Grimm et al. (31 Ianuarii 2018). "The nature of the TRAPPIST-1 exoplanets". *Astronomy & Astrophysics*.
* Hamish Hay, Isamu Matsuyama (11 Martii 2019). "Tides between the TRAPPIST-1 planets". *ArXiv.org* pro *Astrophysical Journal*
* 
* Rodrigo Luger, Marko Sestovic, Didier Queloz (2017). "A seven-planet resonant chain in TRAPPIST-1". *Nature Astronomy* vol. 1 no. 129 Epitome
* Jacob Lustig-Yaeger, Victoria S. Meadows, Andrew P. Lincowski, "The Detectability and Characterization of the TRAPPIST-1 Exoplanet Atmospheres with JWST" apud *arXiv.org* pro *Astronomical Journal* vol. 158 (2019) p. 27 ff. alia recensio
* Jack T. O’Malley-James, L. Kaltenegger (2019). "Lessons from early Earth: UV surface radiation should not limit the habitability of active M star systems" in *Monthly Notices of the Royal Astronomical Society* vol. 485 pp. 5598–5603
* Chris Ormel, Beibei Liu, Djoeke Schoonenberg (2017). "Formation of TRAPPIST-1 and other compact systems". *arXiv* pro *Astronomy and Astrophysics*
* Cayman T. Unterborn, Steven J. Desch, Natalie R. Hinkel, Alejandro Lorenzo Jr (2018). "Inward Migration of the TRAPPIST-1 Planets as Inferred From Their Water-Rich Compositions". *arXiv* pro *Nature Astronomy*
* Alan Yuhas (23 Ianuarii 2018). "Two planets in unusual star system are very likely habitable, scientists say". *The Guardian*.

## Nexus externi 
* "Largest batch of Earth-size, habitable zone planets" (22 Februarii 2017) apud *NASA*
* Peter Kelley, "Kepler telescope spies details of TRAPPIST-1 system's outermost planet" (22 Maii 2017) apud *Phys.org*
* Ordinis NASA nuntium de stellae Trappit-1 planetis septem inventis 
* Ordo NASA planetas septem stellam Trappist-1 orbitantes invenit 
* TRAPPIST-1 Inventorii gregis officialis situs interretialis] 
* Scientifice accurata mythistoria graphica de huius inventionis pondere 
* ESOcast 83: Stella pumilio ultrafrigida cum planetis: pellicula 
* Elizabeth Landau, "TRAPPIST-1 is older than our solar system" (14 Augusti 2017) apud *Phys.org*
* "Hubble delivers first hints of possible water content of TRAPPIST-1 planets" (31 Augusti 2017) apud *Phys.org*

Categoria:Aquarius (constellatio)
Categoria:Systemata planetaria